
Elnézést, merre találom a mosdót?

A dolgozat tárgya az a hely, amely sokak szerint nem igényel semmiféle tudományos vizsgálatot, mert az emberek azokat a napi szükségleteiket végzik benne, melyek a mai társadalomban tabunak számitanak: ez a WC.
A szemiotika a különböző jelek megfejtésével foglalkozik nemcsak a nyelvészetben, hanem az élet minden területén (az építészetben, zenében, kultúrában stb.). A dolgozat célja, hogy bepillantást nyerjünk a két nem interpretálásába a magyar és a szerb kulturában.
Szerbia és Magyarország területén homogén és heterogén környezetben keressük fel a mellékhelységeket magánvállalatokban, állami intézményekben és benzinkutakon. Számba vesszük, milyen jelekkel jelölik a mellékhelységeket, a férfi és női WC-t. Bemutatjuk a jellegzetes szerb, magyar és internacionális toalett-jelöléseket, a domináns színeket, ábrákat, nyelveket, formákat. Megpróbáljuk feltárni, milyen okok vezettek egy-egy ábra kiválasztásához. Megszemléljük a toalettek térbeli elhelyezését is. Ezzel bepillantást nyerhetünk abba, hogy e két kultúrában belső és külső hatások hogyan hatnak a női és a férfi nem felfogására. Egyben megvizsgáljuk, hogyan él az emberi tudatban a nő és a férfi fogalma.

